CELEX: 32015D0179
Language: hu
Date: 2015-02-04 00:00:00
Title: A Bizottság (EU) 2015/179 végrehajtási határozata ( 2015. február 4. ) a tagállamoknak a 2000/29/EK tanácsi irányelv egyes rendelkezéseitől az Amerikai Egyesült Államokból származó és az Amerikai Védelmi Minisztérium által ellenőrzött lőszeres ládák formájában kiszerelt, tűlevelűek (Coniferales) fájából készült fa csomagolóanyag tekintetében való eltérés engedélyezése céljából adott felhatalmazásról (az értesítés a C(2015) 445. számú dokumentummal történt)

6.2.2015   
            
            
               HU
            
            
               Az Európai Unió Hivatalos Lapja
            
            
               L 30/38
            
         A BIZOTTSÁG (EU) 2015/179 VÉGREHAJTÁSI HATÁROZATA
   (2015. február 4.)
   a tagállamoknak a 2000/29/EK tanácsi irányelv egyes rendelkezéseitől az Amerikai Egyesült Államokból származó és az Amerikai Védelmi Minisztérium által ellenőrzött lőszeres ládák formájában kiszerelt, tűlevelűek (Coniferales) fájából készült fa csomagolóanyag tekintetében való eltérés engedélyezése céljából adott felhatalmazásról
   
      
         (az értesítés a C(2015) 445. számú dokumentummal történt)
      
   
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 15. cikke (1) bekezdésének első francia bekezdésére,
   mivel:
   
               (1)
            
            
               A 2000/29/EK irányelv 5. cikke (1) bekezdésének az említett irányelv IV. melléklete A. része I. szakaszának 2. pontjával összefüggésben értelmezett rendelkezéseinek megfelelően a tagállamok megtiltják a fa csomagolóanyagok Unióba történő behozatalát, kivéve, ha az részesült a növény-egészségügyi intézkedésekre vonatkozó 15. számú nemzetközi szabványban (2) meghatározott jóváhagyott növény-egészségügyi kezelések egyikében, és olyan, az említett szabványban meghatározott jelzést hordoz, amely utal arra, hogy a fa csomagolóanyagot alávetették a szóban forgó növény-egészségügyi kezelésnek. Az említett irányelv 15. cikkének (1) bekezdése alapján azonban az említett rendelkezések tekintetében eltérések határozhatók meg abban az esetben, ha megállapítást nyert, hogy nem áll fenn a károsítók elterjedésének veszélye.
            
         
               (2)
            
            
               Egyes, tűlevelűek (Coniferales) fájából készült fa csomagolóanyagok tekintetében, amelyeket legkésőbb 2007. augusztus 31-én gyártott, az Egyesült Államokból származó ládák formájában jelenleg is alkalmaznak a lőszerszállításban, nem teljesülnek a 2000/29/EK irányelv 5. cikke (1) bekezdésének az említett irányelv IV. melléklete A. része I. szakaszának 2. pontjával összefüggésben értelmezett rendelkezései által megállapított feltételek. Az említett ládákra a továbbiakban „a ládák”-ként történik hivatkozás.
            
         
               (3)
            
            
               Az Egyesült Államok által rendelkezésre bocsátott információk alapján a Bizottság megállapította, hogy – amennyiben bizonyos, a fakéreg hiányával vagy részleges meglétével, a ládák kezelésével, javításával, tárolásával és szállításával kapcsolatos feltételek teljesülnek – a ládák esetében nem áll fenn a károsítók elterjedésének veszélye.
            
         
               (4)
            
            
               Ezért indokolt felhatalmazni a tagállamokat arra, hogy a (3) preambulumbekezdésben említett feltételek teljesülése esetén engedélyezzék a ládák területükre történő behozatalát, valamint a ládák területükön való tárolását és mozgatását; a ládák kiürülését követően azonban a 2000/29/EK irányelv rendelkezéseit kell alkalmazni.
            
         
               (5)
            
            
               A potenciális növény-egészségügyi kockázatok hatékony ellenőrzésének és áttekintésének biztosítása érdekében azon személyeknek, akik a rendelkező részben előírt ellenőrzéseket követően a ládák mozgatását vagy tárolását végzik, a szóban forgó mozgatási vagy tárolási műveletekről és az érintett ládákról értesíteniük kell a felelős hivatalos szervet.
            
         
               (6)
            
            
               Amennyiben a tagállamok arról értesülnek, hogy egy szállítmány nem felel meg a (3) preambulumbekezdésben említett feltételeknek, erről tájékoztatniuk kell egymást és a Bizottságot. E határozat alkalmazásának értékelése céljából a tagállamoknak évente tájékoztatniuk kell a Bizottságot és a többi tagállamot a megvalósult behozatalokról.
            
         
               (7)
            
            
               Az eltérés okaira tekintettel helyénvaló az eltérést hároméves időszakra engedélyezni.
            
         
               (8)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   Eltérés biztosítására vonatkozó felhatalmazás
   A 2000/29/EK irányelv 5. cikke (1) bekezdésének az említett irányelv IV. melléklete A. része I. szakaszának 2. pontjával összefüggésben értelmezett rendelkezéseitől eltérve a tagállamok engedélyezhetik azon, tűlevelűek (Coniferales) fájából készült fa csomagolóanyagok területükre történő behozatalát, amelyeket legkésőbb 2007. augusztus 31-én gyártott, az Egyesült Államokból származó és az Amerikai Védelmi Minisztérium által ellenőrzött ládák formájában jelenleg is alkalmaznak a lőszerszállításban, amennyiben az említett csomagolóanyagok tekintetében teljesülnek az e határozat mellékletében meghatározott feltételek.
   2. cikk
   Bejelentési kötelezettség
   (1)   Az importőr legalább öt munkanappal előbb értesíti a belépési pont szerinti, valamint a belépési ponttól eltérő első tárolási hely szerinti tagállam vagy tagállamok felelős hivatalos szervét a szállítmány behozatalára irányuló szándékáról.
   (2)   A (1) bekezdésben említett értesítés a következőket tartalmazza:
   
               a)
            
            
               a tervezett behozatal időpontja;
            
         
               b)
            
            
               az érintett szállítmány leltári jegyzéke, amely feltünteti a szállítmányt alkotó ládák azonosító adatait;
            
         
               c)
            
            
               az importőr neve és címe;
            
         
               d)
            
            
               a tervezett behozatal belépési pontja;
            
         
               e)
            
            
               a belépési ponttól eltérő első tárolási hely címe.
            
         3. cikk
   A felelős hivatalos szervek által elvégzendő ellenőrzések
   A belépési ponttól eltérő első tárolási hely szerinti tagállam felelős hivatalos szerve minden egyes szállítmány esetében reprezentatív mintavétellel ellenőrzi, hogy az megfelel-e a melléklet alábbi pontjaiban foglaltaknak:
   
               a)
            
            
               az 1. és 2. pont a megfelelő jelzés feltüntetése tekintetében;
            
         
               b)
            
            
               a 4. pont a kéregmentesség tekintetében;
            
         
               c)
            
            
               az 5. pont a nedvességtartalom tekintetében;
            
         
               d)
            
            
               a 7. pont a kísérő dokumentum tekintetében.
            
         4. cikk
   Tárolás és mozgatás
   (1)   A 3. cikkben említett ellenőrzéseket megelőzően és követően a ládák lezárt épületekben tárolandók.
   (2)   Amennyiben a 3. cikkben említett ellenőrzéseket megelőzően vagy követően sor kerül a ládák mozgatására, ez zárt tartályokban vagy teljes védelmet biztosító védőtakarás alatt végzendő.
   (3)   Amennyiben a 3. cikkben említett ellenőrzéseket követően sor kerül a ládák mozgatására, a mozgatást végző személy értesíti a felelős hivatalos szerve(ke)t a kiindulási és a rendeltetési helyről, valamint az érintett ládák mennyiségéről és azonosító adatairól.
   Amennyiben a ládákat a 3. cikkben említett ellenőrzéseket követően az ellenőrzések helyszínétől eltérő helyen tárolják, a tárolást végző személy értesíti a felelős hivatalos szervet a tárolási helyről, valamint az érintett ládák mennyiségéről és azonosító adatairól.
   5. cikk
   Értesítés a feltételeknek való meg nem felelésről
   A tagállamok értesítik a Bizottságot és a többi tagállamot minden olyan szállítmányról, amely nem felel meg a mellékletben meghatározott feltételeknek.
   Az említett értesítésnek három munkanapon belül meg kell történnie azon időponttól számítva, hogy a felelős hivatalos szerv értesült az ilyen szállítmányról.
   6. cikk
   Importokra vonatkozó jelentés
   A belépési ponttól eltérő első tárolási hely szerinti, a 2. cikk (1) bekezdésében említett tagállam minden év január 31-ig tájékoztatja a Bizottságot és a többi tagállamot a területére behozott szállítmányok számáról, és jelentést nyújt be nekik a 3. cikkben említett, az előző év január 1. és december 31. közötti időszakában végrehajtott ellenőrzésekről.
   7. cikk
   Hatályvesztés
   Ez a határozat 2017. december 31-én hatályát veszti.
   8. cikk
   Címzettek
   Ennek a határozatnak a tagállamok a címzettjei.
   
      Kelt Brüsszelben, 2015. február 4-én.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 169., 2000.7.10., 1. o.
   
   
      (2)  ISPM 15. 2009. Regulation of wood packaging material in international trade (A nemzetközi kereskedelemben használt fa csomagolóanyag szabályozására vonatkozó iránymutatások). Róma, IPPC, FAO.
   
      MELLÉKLET
      
         AZ 1. CIKKBEN EMLÍTETT LÁDÁKRA VONATKOZÓ FELTÉTELEK
      
      Az 1. cikkben említett ládáknak meg kell felelniük a következő feltételeknek:
      
                  1.
               
               
                  Olyan jelzés található rajtuk, amely igazolja, hogy 2007. augusztus 31-én vagy azt megelőzően gyártották őket.
               
            
                  2.
               
               
                  Olyan jelzés található rajtuk, amely igazolja, hogy az Amerikai Egyesült Államok Környezetvédelmi Hivatala (Environmental Protection Agency) által jóváhagyott faanyagvédő szerrel kezelték őket.
               
            
                  3.
               
               
                  Amennyiben 2007. szeptember 1-je óta sor került a ládák javítására, az erre a célra felhasznált fa megfelel a 2000/29/EK irányelv IV. melléklete A. része I. szakaszának 2. pontjában megállapított feltételeknek.
               
            
                  4.
               
               
                  A ládák kéregmentes fából készültek, és azokon csupán olyan, szemmel elkülöníthető, egymással nem összefüggő kisebb kéregdarabok maradhatnak, amelyek megfelelnek az alábbi követelmények valamelyikének:
                  
                              a)
                           
                           
                              3 cm-nél keskenyebbek (hosszúságuktól függetlenül); vagy
                           
                        
                              b)
                           
                           
                              amennyiben szélességük meghaladja a 3 cm-t, az egyes kéregdarabok teljes felülete kisebb, mint 50 cm2.
                           
                        
            
                  5.
               
               
                  Nedvességtartalmuk nem haladja meg a 20 %-ot.
               
            
                  6.
               
               
                  Mindig lezárt épületekben tárolták, valamint zárt tartályokban vagy teljes védelmet biztosító védőtakarás alatt szállították őket.
               
            
                  7.
               
               
                  Az Amerikai Védelmi Minisztérium által kibocsátott dokumentum kíséri őket, amely igazolja a 4., 5. és 6. pontban foglalt feltételek teljesülését.